
PERSIAPAN MANTAP MENYAMBUT RAMADHAN 
~ Bahagian 1~ 

Kurang dua minggu sahaja lagi, umat Islam di Malaysia akan menyambut bulan Ramadhan, bulan barakah 
dan ibadah. Walaupun persiapan untuk menyambut ketibaan bulan ini tidaklah kelihatan 'semeriah' 
menyambut Syawal, kita perlulah juga membuat persediaan menyambut Ramadhan dari sudut minda, 
fizikal, dan naluri dalaman manusia bagi memastikan pelaksanaan amal ibadat dalam bulan tersebut 
berjalan dengan penuh kefahaman dan maklumat yang tepat dan jelas. 

Bagi persediaan dari sudut minda. Nabi Muhammad S.A.W ada menyebut dalam sebuah hadis [bertaraf 
dho'if/lemah] : “Sesiapa yang bergembira dengan kedatangan Ramadhan , Allah S. W. T akan haramkan 
jasadnya daripada disentuh oleh api neraka pada Hari Kiamat. " Ia bagaikan satu berita gembira kepada 
Muslim agar seronok berpuasa Ramadhan. 

Dari sudut persediaan fizikal pula, Muslim tidaklah dianjurkan untuk melakukan puasa sepanjang bulan 
Rejab, Sya'aban dan Ramadhan secara langsung tanpa berhenti, kerana tidak ada nas hadis yang 
menunjukkan bahawa seseorang itu digalakkan berpuasa yang kononnya sampai tahap sunat, kerana 
dibimbangi akan menyebabkan fizikalnya lemah dan tidak berdaya untuk melakukan puasa fardhu 
Ramadhan. 

Sementara persediaan dari sudut naluri dalaman pula, puasa mampu menjadikan seseorang itu individu 
bertakwa kepada Allah S. W. T, dan ia juga adalah matlamat daripada pelaksanaan ibadat puasa seperti yang 
ditegaskan Allah menerusi ayat 183 surah al-Baqarah yang bermaksud: " Wahai orang-orang yang beriman! 
Telah difardhukan ke atas kamu berpuasa seperti mana difardhukan ke atas orang-orang sebelum 
kamu, agar kamu menjadi orang-orang yang bertakwa. " 

Menurut ilmu Tasawuf, persediaan paling utama ialah melakukan 'muhasabah diri' dengan memerhatikan 
gelagat dan tindak-tanduk diri sepanjang tahun, adakah ia benar-benar menepati tuntutan ajaran Islam 
atau sebaliknya mengabaikan tanggungjawab sebagai Muslim sebenar, tidak bersolat jemaah di 
masjid/surau, tidak komited kepada program-program agama, banyak terlibat dengan maksiat, melakukan 
perkara yang terlarang dan banyak lagi. 

Justeru, kedatangan Ramadhan yang merupakan bulan menambah pahala dan pelbagai jenis keuntungan 
Akhirat melalui tadarus al-Quran, tazkirah, bersolat jemaah, melakukan amalan wajib dan sunat akan 
menambahkan lagi pahala untuk sampai kepada matlamat berpuasa iaitu bertakwa kepada Allah S.W.T. 
Menurut Sayidina Ali bin Abi Talib, takwa itu ialah takut kepada Allah, beramal dengan isi-isi al-Quran, 
redha dengan apa yang sedikit ada pada diri dan bersiap untuk bertemu Allah S.W.T. 


—Bersambung di sebelah. 





—Sambungan... 

Di samping itu juga, persiapan dari sudut naluri, jiwa atau hati Muslim perlu diselesaikan segera dengan 
melakukan taubat yang disifatkan oleh para 'Ulama sebagai wajib dilakukan sebelum masuk Ramadhan, 
dengan memohon keampunan Allah S.W.T agar hati menjadi bersih suci bagi memudahkan pelaksanaan 
ibadat puasa dengan meraih takwa yang dituntut. 

Banyak berdoa kepada Allah agar diri, pasangan hidup, anak-anak, dan kaum keluarga mampu menjalani 
ibadat puasa dengan penuh rasa tawadhuk dan khusyuk kepada Allah S.W.T, rasa gembira dengan 
kedatangan Ramadhan yang menjanjikan seribu jenis pahala yang boleh membantu seseorang Muslim itu 
mendapat keampunan Allah S.W.T. —Bersambung minggu hadapan. 


RINGKASAN ISU SEMASA 
SETEMPAT 

Proaram Motivasi SK. Paauokon 

Program Motivasi Siri-2 telah diadakan pada 16-17 Julai yang lalu 
melibatkam pelajar Tahun 6. Program ini merupakan susulan 
program 'Klinik UPSR' pada bulan Mei yang lalu. Layari 
skpaguokon-tenom.blogspot.com untuk maklumat lanjut. 

NEGERI 

Karnival sempena Perasmian Wisma Wanita 

Karnival ini bermula pada 17-18 Julai yang lalu sempena 
Perasmian Wisma Wanita oleh YABhg. Datuk Seri Panglima 
Rosmah binti Mansor, bertempat di Kilometer 3.5 Jalan Tuaran, 
Kota Kinabalu. 


BOIKOT Pembinaan Loii Arang Batu 

Masyarakat awam digesa agar menyatakan bantahan terhadap 
cadangan Kerajaan Negeri untuk membina sebuah loji Arang Batu 
di Kampung Sinakut, Felda Sahabat, Lahad Datu kerana banyak 
unsur yang tidak meyakinkan wujud dalam cadangan tersebut. 
Antaranya, projek akan menggunakan 'Green-clean Technology 
[Teknologi Hijau-Bersih] sedangkan ahli akademik berpendapat, 
tiada teknologi seperti itu buat masa ini dan masih ada alternatif 
lain yang boleh dilakukan bagi menyalurkan bekalan elektrik di 
kawasan tersebut. 


AKTIVITI MASJID AL-FATH 

Majlis Bacaan Surah Yaasin, Tahlil, Doa Arwah dan Doa 
Selamat sempena menyambut Ramadhan al-Mubarak 1431 
Hijrah / 2010 Masihi pada 05 Ogos 2010, Khamis [Malam 
Jumaat], bermula sebelum solat Maghrib. 

Gotong-royong Masjid al-Fath sempena Ramadhan al- 
Mubarak : 07 Ogos 2010. 

Lihat papan kenyataan untuk maklumat lanjut dan makluman 

terkini. 


KALAM EDITOR 

Bismillahi walhamdulillah... 

Assalamu'alaikum w.b.t 

Alhamdulillah, bersyukur kita kepada Allah 
S.W.T kerana dengan Izin dan Kasih Sayang- 
Nya dapat kita bertemu di edisi ketiga Risalah 
AL-FATH ini. Semoga Jumaat kali ini 
bertambah baik dari hari-hari yang 
sebelumnya. 

Bermula edisi ini, ruangan FOKUS mula 
menyentuh mengenai Ibadah Puasa dan bulan 
Ramadhan yang cukup istimewa bagi sseluruh 
umat Islam. 

Tinggal beberapa hari sahaja lagi kita akan 
melalui Nisju Sya'aban di mana pada malam 
tersebut [selepas masuk waktu Maghrib 14 
Sya'aban], buku catatan amalan kita selama 
setahun telah diangkat ke langit dan 
digantikan dengan catatan baru. Semoga 
catatan di catatan baharu ini adalah amalan 
kebaikan yang beroleh ganjaran pahala, insya- 
Allah. 

Seperti biasa, jika para pembaca mempunyai 
idea dan cadangan yang ditujukan kepada 
masjid AL-Fath umumnya atau Risalah AL- 
Fath khususnya, silalah maklumkan kepada 
mana-mana AJK Masjid. Sampai ketemu lagi di 
masa akan datang. Wassalam. 'MSS 




